CELEX: 32022R0934
Language: sl
Date: 2022-06-16 00:00:00
Title: Izvedbena uredba Komisije (EU) 2022/934 z dne 16. junija 2022 o obvezni registraciji uvoza nekaterih aluminijastih koles s poreklom iz Maroka

17.6.2022   
               
               
                  SL
               
               
                  Uradni list Evropske unije
               
               
                  L 162/27
               
            
         IZVEDBENA UREDBA KOMISIJE (EU) 2022/934
         z dne 16. junija 2022
         o obvezni registraciji uvoza nekaterih aluminijastih koles s poreklom iz Maroka
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) (v nadaljnjem besedilu: osnovna uredba), in zlasti člena 14(5a) Uredbe,
         po obvestitvi držav članic,
         ob upoštevanju naslednjega:
         
                     (1)
                  
                  
                     Evropska komisija (v nadaljnjem besedilu: Komisija) je po pritožbi, ki jo je vložilo Združenje evropskih proizvajalcev koles (v nadaljnjem besedilu: pritožnik) v imenu proizvajalcev, ki predstavljajo več kot 25 % celotne proizvodnje nekaterih aluminijastih koles v Uniji, z obvestilom, objavljenim 17. novembra 2021 v Uradnem listu Evropske unije (2) (v nadaljnjem besedilu: obvestilo o začetku), napovedala začetek protidampinškega postopka v zvezi z uvozom nekaterih aluminijastih koles s poreklom iz Maroka.
                  
               1.   IZDELEK, ZA KATEREGA VELJA OBVEZNA REGISTRACIJA
         
         
                     (2)
                  
                  
                     Izdelek, za katerega velja obvezna registracija, so aluminijasta kolesa motornih vozil iz tarifnih številk 8701 do 8705, s priborom ali brez, z nameščenimi pnevmatikami ali brez, s poreklom iz Maroka (v nadaljnjem besedilu: zadevni izdelek).
                  
               
                     (3)
                  
                  
                     Zadevni izdelek je trenutno uvrščen pod oznakami KN ex 8708 70 10 in ex 8708 70 50 (oznaka TARIC: 8708701015, 8708701050, 8708705015 in 8708705050). Oznake KN in TARIC so zgolj informativne. Obseg te preiskave se navezuje na opredelitev izdelka v preiskavi, kot je navedeno zgoraj.
                  
               2.   RAZLOGI ZA REGISTRACIJO
         
         
                     (4)
                  
                  
                     Komisija v skladu s členom 14(5a) osnovne uredbe registrira uvoz v obdobju predhodnega razkritja na podlagi člena 19a osnovne uredbe, da se od datuma take registracije proti navedenemu uvozu lahko uporabijo ukrepi, razen če ima dovolj dokazov, da pogoji iz člena 10(4)(c) oziroma člena 10(4)(d) osnovne uredbe niso izpolnjeni.
                  
               
                     (5)
                  
                  
                     Komisija je preverila, ali so bili uvozniki seznanjeni oziroma bi morali biti seznanjeni z dampingom, in sicer kar zadeva obseg dampinga in domnevno ali ugotovljeno škodo. Prav tako je analizirala, ali je prišlo do nadaljnjega znatnega povečanja uvoza, kar bi z vidika časovnega okvira, obsega in drugih okoliščin verjetno resno ogrozilo popravljalni učinek dokončne protidampinške dajatve, ki bi se uporabila.
                  
               
                     (6)
                  
                  
                     Komisija je zato proučila dokaze, ki jih je imela na voljo, v skladu s členom 10(4) osnovne uredbe. Pri tej analizi se je Komisija med drugim oprla na podatke o uvozu, kot so prikazani v preglednici 1.
                  
               2.1   Seznanjenost uvoznikov z dampingom, njegovim obsegom in domnevno škodo
         
         
                     (7)
                  
                  
                     Komisiji so na voljo zadostni dokazi, da se zadevni izdelek iz Maroka uvaža po dampinških cenah.
                  
               
                     (8)
                  
                  
                     V obvestilu o začetku tega postopka, ki je bilo objavljeno 17. novembra 2021, je bilo poudarjeno, da je bila za vse države izračunana znatna stopnja dampinga, tj. 14 %. Dokazi v pritožbi so na tej stopnji zadostno kazali na to, da proizvajalci izvozniki izvajajo damping.
                  
               
                     (9)
                  
                  
                     Pritožba je vsebovala tudi zadostne dokaze o domnevni škodi za industrijo Unije, vključno z upadom tržnega deleža in negativnim razvojem drugih ključnih kazalnikov uspešnosti industrije Unije.
                  
               
                     (10)
                  
                  
                     Obvestilo o začetku postopka je z objavo v Uradnem listu Evropske unije postalo javni dokument, ki je dostopen vsem uvoznikom. Poleg tega imajo uvozniki kot zainteresirane strani v preiskavi dostop do nezaupne različice pritožbe in nezaupne dokumentacije. Zato je Komisija menila, da so bili uvozniki na podlagi tega seznanjeni ali bi morali biti seznanjeni z domnevnimi dampinškimi praksami, njihovim obsegom in domnevno škodo.
                  
               
                     (11)
                  
                  
                     Na podlagi navedenega je Komisija sklenila, da ni dokazov, da zahteva iz člena 10(4)(c) osnovne uredbe ni bila izpolnjena.
                  
               2.2   Nadaljnje znatno povečanje uvoza
         
         
                     (12)
                  
                  
                     Komisija je na podlagi statističnih podatkov, povzetih v preglednici 1, ugotovila, da se je število aluminijastih koles, uvoženih iz Maroka v Unijo, v obdobju od 1. decembra 2021 do 30. aprila 2022, tj. po začetku postopka, povečalo za 43 % v primerjavi z obdobjem od 1. decembra 2020 do 30. aprila 2021, tj. v enakem obdobju prejšnjega leta in v delu obdobja preiskave (obdobje preiskave je od 1. oktobra 2020 do 30. septembra 2021). Poleg tega je bil povprečni mesečni obseg uvoza iz Maroka v Unijo v obdobju od 1. decembra 2021 do 30. aprila 2022 za 92 300 enot višji od povprečnega mesečnega obsega uvoza v Unijo v obdobju preiskave.
                  
               
                     (13)
                  
                  
                     Glede na to nadaljnjo znatno rast uvoza iz zadevne države je Komisija zato sklenila, da ni dokazov, da ta zahteva ni bila izpolnjena.
                     
                        Preglednica 1
                     
                     
                                  
                              
                              
                                 1. december 2020 – 30. april 2021
                              
                              
                                 1. december 2021 – 30. april 2022
                              
                              
                                 Δ
                              
                              
                                 Mesečno povprečje 1. december 2020 – 30. april 2021
                              
                              
                                 Mesečno povprečje 1. december 2021 – 30. april 2022
                              
                           
                                 Obseg uvoza (v kosih)
                              
                              
                                 1 068 018 
                              
                              
                                 1 529 755 
                              
                              
                                 +43  %
                              
                              
                                 213 604 
                              
                              
                                 305 951 
                              
                           
                                 
                                    Vir: Komisijina podatkovna zbirka Surveillance za april 2022 in Eurostatova podatkovna zbirka Comext za druge mesece. Pretvorbeno razmerje med kg in enoto: 11,3 kg/enoto.
                              
                           
               2.3   Oslabitev popravljalnega učinka dajatve
         
         
                     (14)
                  
                  
                     Kot je bilo ugotovljeno v oddelku 2.2, se je uvoz zadevnega izdelka od začetka sedanje preiskave nadalje znatno povečal. To povečanje pomeni približno 92 300 dodatnih aluminijastih koles mesečno v primerjavi s številom aluminijastih koles, uvoženih iz Maroka v obdobju preiskave. Samo to povečanje predstavlja približno 2 % potrošnje Unije v obdobju preiskave.
                  
               
                     (15)
                  
                  
                     V skladu s podatki o uvozu, povzetimi v preglednici 2, je bila povprečna cena zadevnega izdelka na kolo v obdobju od 1. decembra 2021 do 30. aprila 2022 za 14,8 % višja od povprečne uvozne cene iz Maroka, ki je bila opažena v obdobju preiskave. Vendar je treba upoštevati, da primarni aluminij predstavlja približno 50 % stroškov proizvodnje aluminijastih koles in da je prodajna cena indeksirana glede na ceno aluminija na londonski borzi kovin. Komisija je ugotovila, da se je povprečna cena aluminija v obdobju preiskave v primerjavi z obdobjem od decembra 2021 do aprila 2022 zvišala za 50 %. Zdi se torej, da je 14,8-odstotno zvišanje cen le delni odraz povečanja stroškov proizvodnje, uvoz pa bi lahko še vedno povzročil pritisk na prodajo industrije Unije.
                     
                        Preglednica 2
                     
                     
                                  
                              
                              
                                 Obdobje preiskave
                              
                              
                                 December 2021 – april 2022
                              
                              
                                 Δ
                              
                           
                                 Povprečna uvozna cena (v EUR/kos)
                              
                              
                                 44,7 
                              
                              
                                 51,3 
                              
                              
                                 +14,8  %
                              
                           
                                 
                                    Vir: Komisijina podatkovna zbirka Surveillance za april 2022 in Eurostatova podatkovna zbirka Comext za druge mesece.
                              
                           
               
                     (16)
                  
                  
                     Na podlagi navedenega je Komisija sklenila, da glede na dokaze iz dokumentacije ni razvidno, da ta zahteva ni bila izpolnjena.
                  
               2.4   Sklepna ugotovitev
         
         
                     (17)
                  
                  
                     Glede na navedeno je Komisija ugotovila, da ni prepričljivih dokazov, da registracija uvoza zadevnega izdelka v obdobju predhodnega razkritja v tem primeru ni upravičena. Od objave obvestila o začetku, kadar so se proizvajalci izvozniki zavedali ali bi se morali zavedati domnevnega dampinga in škode, se je uvoz zadevnega izdelka nadalje povečal tako, da bi lahko to resno ogrozilo popravljalne učinke protidampinških dajatev tudi v obdobju predhodnega razkritja.
                  
               
                     (18)
                  
                  
                     Zato mora Komisija v skladu s členom 14(5a) osnovne uredbe v obdobju predhodnega razkritja registrirati uvoz zadevnega izdelka.
                  
               3.   POSTOPEK
         
         
                     (19)
                  
                  
                     Vse zainteresirane strani so pozvane, da pisno izrazijo svoja stališča in predložijo ustrezne dokaze. Poleg tega lahko Komisija zainteresirane strani zasliši, če te vložijo pisni zahtevek, v katerem navedejo posebne razloge, zaradi katerih bi morale biti zaslišane.
                  
               4.   REGISTRACIJA
         
         
                     (20)
                  
                  
                     V skladu s členom 14(5a) osnovne uredbe mora Komisija registrirati uvoz zadevnega izdelka v obdobju predhodnega razkritja v skladu s členom 19a osnovne uredbe, razen če obstaja dovolj dokazov, da zahteve iz člena 10(4)(c) in (d) niso izpolnjene.
                  
               
                     (21)
                  
                  
                     Vsaka prihodnja obveznost mora izhajati iz dokončnih ugotovitev te protidampinške preiskave. Po ocenah iz pritožbe, s katero se zahteva začetek preiskave, stopnja dampinga za zadevni izdelek znaša okoli 14 %, povprečna stopnja odprave škode pa največ 43 %. Znesek morebitnih prihodnjih obveznosti je ocenjen na navedenih ravneh, ocenjenih na podlagi pritožbe, in sicer na 14 % kot delež uvozne vrednosti CIF zadevnega izdelka.
                  
               5.   OBDELAVA OSEBNIH PODATKOV
         
         
                     (22)
                  
                  
                     Vsi osebni podatki, zbrani v tej preiskavi, bodo obdelani v skladu z Uredbo (EU) 2018/1725 Evropskega parlamenta in Sveta (3) –
                  
               SPREJELA NASLEDNJO UREDBO:
         
            Člen 1
            
               1   Carinskim organom se v skladu s členom 14(5a) Uredbe (EU) 2016/1036 odredi, da sprejmejo ustrezne ukrepe za registracijo uvoza nekaterih aluminijastih koles motornih vozil iz tarifnih številk 8701 do 8705, s priborom ali brez njega, z nameščenimi pnevmatikami ali brez njih, s poreklom iz Maroka, ki se trenutno uvrščajo pod oznaki KN ex 8708 70 10 in ex 8708 70 50 (oznake TARIC: 8708701015, 8708701050, 8708705015 in 8708705050).
            
            
               2   Registracija se zaključi štiri tedne po datumu začetka veljavnosti te uredbe.
            
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 16. junija 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 176, 30.6.2016, str. 21.
         
            (2)  UL C 464, 17.11.2021, str. 19.
         
            (3)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).